Asociația Studenților Creștin-Ortodocși Români (ASCOR) – filiala Alba Iulia și Seminarul Teologic Ortodox "Sfântul Simion Ștefan" din Alba Iulia organizează joi o altfel de acțiune pro-viață, cu accente ecologice.
Membrii organizației studențești și elevii seminariști au ca obiectiv plantarea de arbori și arbuști pe raza comunei Ciugud, în proximitatea municipiului reședință de județ, informează Arhiepiscopia Alba Iuliei.
Evenimentul este programat începând cu ora 10.00, punctul de întâlnire al tinerilor fiind sediul Primăriei Comunei Ciugud.
Acțiunea face parte din programul cadru al activităților dedicate "Lunii pentru Viață".
Evenimentul este inițiat de ASCOR Alba Iulia și Seminarul din municipiu, în parteneriat cu Arhiepiscopia Alba Iuliei, Ocolul Silvic Alba Iulia (Regia Națională a Pădurilor "Romsilva" – Direcția Silvică Alba), Primăria Comunei Ciugud și Facultatea de Teologie Ortodoxă din Alba Iulia.
Prin intermediul acestei acțiuni, tinerii își propun să contribuie activ la protejarea și îmbunătățirea mediului înconjurător, cu scopul de a spori și influența în mod pozitiv funcționarea întregului ecosistem.
Foto credit: Freepik